Slovenský pohár vo futbale

Slovenský pohár je národná pohárová futbalová súťaž, hraná od roku 1969. Od štvrťfinále ročníka 2011/12 nesie názov "Slovnaft Cup" . Víťaz pohára reprezentuje Slovensko v 1. predkole Európskej ligy UEFA. Pohárová súťaž sa hrá vyraďovacím systémom, zúčastňujú sa jej aj kluby z nižších súťaží.
História.
Predchodcom pohárovej súťaže na Slovensku bol "Pohár SNP", ktorý sa hral v rokoch 1954 až 1961, jeho posledný víťaz Dynamo Žilina nastúpil vo finále I. ročníka Česko-slovenského pohára proti Dukle Praha . V rokoch 1961 - 1993 sa slovenské kluby zúčastňovali súťaže o Česko-slovenský pohár. Od sezóny 1969/1970 sa hrali v oboch častiach federácie samostatné pohárové súťaže, víťazi národných pohárov sa potom stretli vo finále o Česko-slovenský pohár, víťaz trofeje reprezentoval krajinu v Pohári víťazov pohárov.
Historicky prvý zápas 1. kola Slovenského pohára sa uskutočnil 27. augusta 1969, v "baníckom" derby vyhral Baník Prievidza vysoko 7:0 nad Baníkom Žiar nad Hronom. Prvým držiteľom trofeje sa stal Slovan Bratislava, vo finálovom dvojzápase bol úspešnejší ako Dukla Banská Bystrica . Finálové zápasy sa hrali systémom doma - vonku, od sezóny 1985/86 sa hrá len jeden finálový zápas vo vopred určenom dejisku. Prvým neutrálnym dejiskom finálového zápasu sa stala Prievidza, Spartak Trnava vyhral 1:0 nad ZVL Žilina. 
Prvým víťazom pohára po rozdelení Československa a vzniku samostatnej Sloveskej republiky sa stal v roku 1994 Slovan Bratislava, keď vo finálovom zápase v Brezne porazil Tatran Prešov 2:1 . Slovan je rekordérom v počte víťazstiev v pohári, na konte má celkom 17 trofejí. Dvakrát sa z víťazstva v pohári tešili druholigové mužstvá, v roku 2002 VTJ KOBA Senec a v roku 2007 ViOn Zlaté Moravce . Účasť vo finále si z druholigových klubov vybojovali tiež Ličartovce (2004) a MFK Skalica (2017). 
V rokoch 1997 až 2001 mala pohárová súťaž názov "Slovenský pohár - Pohár Zlatého Bažanta", od sezóny 2011/12 nesie názov "Slovnaft Cup".
Návštevnosť.
V ročníku 2022/2023 pri finálovom zápase medzi Spartakom Trnava a Slovan Bratislava padol rekord v návštevnosti Slovenského pohára. Na zápas prišlo 15 427 divákov.
Trofej pre víťaza.
Trofej pre víťaza národného pohára mala v jeho histórii rôzne podoby. Prvou a najdlhšie odovzdávanou trofejou bol putovný krištáľový pohár, ktorý získaval víťaz pohárovej súťaže v rokoch 1970 až 2004. Niekoľko rokov sa odovzdávali víťazom dva poháre, okrem pôvodného krištáľového aj pohár venovaný Slovenským futbalovým zväzom. V roku 2005 zmenila trofej materiál, krištáľový pohár nahradil nový z kovu a mosadze , prvým víťazom novej trofeje sa stala Dukla Banská Bystrica .
Pri príležitosti jubilejného 50. ročníka Slovenského pohára v roku 2019 vznikla nová moderná trofej, partnerom SFZ pri jej realizácii sa stala Vysoká škola výtvarných umení v Bratislave, ktorá zorganizovala dvojkolovú študentskú súťaž návrhov novej trofeje. V prvom kole sa zišlo 29 návrhov, z nich päť postúpilo do finálového kola a následne zástupcovia SFZ, VŠVU a Slovnaftu vybrali víťaznú trofej . 
Nová trofej nie je klasickým pohárom, originálna kompozícia z hliníka je vysoká 90 centimetrov, samotná odnímajúca trofej váži 8 kilogramov, podstavec ďalších 12. Jej autor, študent Mário Coufal prezradil, čo ho inšpirovalo: "“Chcel som znázorniť rýchlosť, dynamiku a dravosť, vytvoriť kontrast medzi objektom, pôsobiacim ladne a elegantne, no zároveň evokujúcim drajv, silu a energiu, ktorá napĺňa futbal každú minútu“" .
Prvým držiteľom trofeje sa stalo mužstvo Spartaka Trnava po finálovom víťazstve nad MŠK Žilina .